《禅悦院与叶殷二生》
明代·王问

暇日自娱乐，步入西山中。
山木敷清华，群卉亦青葱。
僧堂昼逾静，闲斋来清风。
吾子事幽讨，坟典历三冬。
岂止别同异，亦复求其宗。
皇家设圭组，稷下尽才雄。
莫负今所学，肉食但怀荣。
吾衰久无梦，晞发沧海东。

作者简介：（1497—1576）常州府无锡人，字子裕。嘉靖十七年进士。除户部主事，监徐州仓，减羡耗十二三。改南职方，历车驾郎中、广东按察佥事。父死，不复仕，隐居湖滨宝界山，兴至则为诗文，或点染丹青，山水人物花鸟皆精妙。以学行称，门人私谥文静先生。